Τζέι Κέλι

Το ***Τζέι Κέλι*** (αγγλικά: ***Jay Kelly***) είναι Αμερικανική κωμική
δραματική ταινία του 2025, σε σκηνοθεσία Νόα Μπάουμπαχ, ο οποίος έγραψε και το σενάριο μαζί με την Έμιλι Μόρτιμερ. Πρωταγωνιστούν οι Τζορτζ Κλούνεϊ, Άνταμ Σάντλερ, Λόρα Ντερν και Μπίλι Κράνταπ. Η ταινία ακολουθεί έναν διάσημο ηθοποιό (Κλούνεϊ) καθώς ταξιδεύει στην Ευρώπη μαζί με την ομάδα και τον μάνατζερ του (Σάντλερ), και αναλογίζεται τις επιλογές της ζωής του, τις σχέσεις του και την παρακαταθήκη του.

Η ταινία έκανε την παγκόσμια πρεμιέρα της στο 82ο Διεθνές Φεστιβάλ Κινηματογράφου Βενετίας στις 28 Αυγούστου 2025. Έπειτα, κυκλοφόρησε σε επιλεγμένους κινηματογράφους στις Ηνωμένες Πολιτείες στις 14 Νοεμβρίου, ενώ ακολούθησε η παγκόσμια κυκλοφορία του στο Netflix στις 5 Δεκεμβρίου 2025. Η ταινία έλαβε θετικά σχόλια από τους κριτικούς, με επαίνους για τις ερμηνείες του Κλούνεϊ και του Σάντλερ. Τόσο ο Κλούνεϊ όσο και ο Σάντλερ έλαβαν υποψηφιότητες στις Χρυσές Σφαίρες, για τις ερμηνείες τους στην ταινία.

## Πλοκή
Αφού ολοκληρώνει την τελευταία του ταινία, ο ηθοποιός Τζέι Κέλι προσπαθεί να περάσει χρόνο με την κόρη του, Ντέιζι, πριν αυτή φύγει για την Ευρώπη και ξεκινήσει το πανεπιστήμιο. Αυτή αρνείται, προτιμώντας να ταξιδέψει με τους φίλους της. Ο Τζέι μαθαίνει από τον επί χρόνια μανατζέρ του, τον Ρον Σόυκενικ, ότι ο Πίτερ Σνάιντερ —ο σκηνοθέτης που ξεκίνησε την καριέρα του Τζέι— πέθανε. Μήνες νωρίτερα, ο Σνάιντερ είχε ζητήσει από τον Τζέι να συνδέσει το όνομα του με την νέα του ταινία για να εξασφαλίσει χρηματοδότηση, αλλά ο Τζέι αρνήθηκε. Μετά την κηδεία, ο Τζέι συναντάει τον Τιμ Γκάλιγκαν, τον πρώην συγκάτοικο του από την δραματική σχολή, και οι δυο τους πηγαίνουν για ποτό όπου αναπολούν τις ζωές τους. Η κουβέντα εξελίσσεται σε εχθρική όταν ο Τιμ κατηγορεί τον Τζέι ότι έκλεψε τον ρόλο που τον έκανε διάσημο. Οι δυο τους παίζουν μπουνιές σε ένα πάρκινγκ και ο Τζέι καταλήγει τραυματισμένος.

Το επόμενο πρωί, ο Τζέι αποχωρεί από την επερχόμενη ταινία του και ξαφνικά κανονίζει ένα ταξίδι στην Ευρώπη για να ακολουθήσει την Ντέιζι. Ο Ρον τον προειδοποιεί ότι αν εγκαταλείψει την ταινία θα καταστρέψει την καριέρα του, αλλά ο Τζέι συνδέει το ταξίδι με μία απονομή στην Τοσκάνη για ένα βραβείο που είναι φόρος τιμής στην καριέρα του, το οποίο προηγουμένως είχε απορρίψει. Χρησιμοποιώντας την κίνηση της πιστωτικής κάρτας μιας φίλης της, η βοηθός του Τζέι, η Μεγκ, εντοπίζει την παρέα της Ντέιζι. Όταν ο Τζέι και η ομάδα του φτάνουν στο Παρίσι, η Ντέιζι επιβιβάζεται σε ένα τρένο και αυτοί την ακολουθούν. Πάνω στο τρένο, ο Τζέι έρχεται σε επαφή με τους επιβάτες που τον αναγνωρίζουν, ενώ ο Ρον και η υπεύθυνη δημοσίων σχέσεων του Τζέι, η Λιζ, μαθαίνουν ότι ο Τιμ του έκανε μήνυση για επίθεση. Ο Ρον και η Λιζ συζητούν για το ιστορικό που έχουν στην διαχείριση κρίσεων του Τζέι και το προσωπικό κόστος που είχε για αυτούς το να παραμένουν γύρω από την τροχιά του. Η Λιζ, αργότερα, παραιτείται και φεύγει από το τρένο.

Ενώ βρίσκεται στο τρένο, ο Τζέι σκέφτεται στιγμές από το παρελθόν του, συμπεριλαμβανομένης και της δύσκολης σχέσης με την μεγαλύτερη του κόρη, την Τζέσικα, της οποίας την μητέρα ο Τζέι απάτησε με την συμπρωταγωνίστρια του σε μία από τις πρώτες του ταινίες. Ο Τζέι, τελικά, βρίσκει την Ντέιζι στο εστιατόριο του τρένο και την προσκαλεί στην βράβευση του, αλλά αυτή επιλέγει να παραμείνει με τους φίλους της.

Όταν ένας ποδηλάτης στο τρένο κλέβει την τσάντα μίας επιβάτριας, ο Τζέι τον κυνηγάει και την παίρνει πίσω, με αποτέλεσμα να προκαλέσει μεγάλη προσοχή που τον καθιστά ήρωα. Ο Ρον προτείνει να καλέσουν τον αποξενωμένο πατέρα του Τζέι να τους συνοδεύσει στην Τοσκάνη και ο Τζέι συμφωνεί ελπίζοντας να αποκαταστήσει την σχέση της. Μόλις φτάνουν, το viral βίντεο του Τζέι εκοτξεύει την δημοφιλία του. Όταν ο Τζέι πηγαίνει για δείπνο με τον πατέρα και τους φίλους του, ο Ρον φεύγει για να συναντήσει έναν άλλον πελάτη του, τον Μπεν Άλκοκ, ο οποίος ήταν προγραμματισμένο να λάβει το βραβείο μετά την αρχική άρνηση του Τζέι, ενώ τώρα πρέπει να το μοιραστούν. Ο Μπεν λέει, διστακτικά, στον Ρον ότι τον απολύει, κυρίως λόγω της προτεραιότητας που δίνει στον Τζέι.

Σε ένα πάρτι το βράδυ πριν την τελετή, ο Ρον αναφέρει ότι ο Τιμ απέσυρε την μήνυση αφού οι δικηγόροι τους ανακάλυψαν μία παλία κατηγορία για ναρκωτικά στο παρελθόν του Τιμ. Αυτός και ο Τζέι μαλώνουν σχετικά με το ότι ο Τζέι θεωρεί τον Ρον δεδομένο. Ο πατέρας του Τζέι νιώθει ζαλάδα στο πάρτι και επιλέγει να επιστρέψει στο Μέιν. Ο Τζέι του ζητάει να μείνει αλλά αποτυγχάνει να σταματήσει το ταξί που φεύγει. Ο Τζέι συναντά τον Μπεν και την οικογένεια του και τους δίνει τα περισσότερα από τα εισιτήρια καλεσμένων που έχει για την βράβευση και, στη συνέχεια, περιπλανιέται σε ένα κοντινό δάσος. Παίρνει τηλέφωνο την Τζέσικα ζητώντας της να τον επισκεφθεί, αλλά αυτή αρνείται. Ο Τζέι απολογείται που έδωσε προτεραιότητα στην καριέρα του παρά στα παιδιά του, ενώ η Τζέσικα λέει ότι έχει συμβιβαστεί με το να μην τον έχει στη ζωή της.

Το επόμενο πρωί, ο Τζέι επιστρέφει στην βίλα και βλέπει τον Ρον να φεύγει με ένα ταξί. Τρέχει από πίσω του, και ο Ρον λέει ότι δεν μπορεί να δουλεύει πια για αυτόν. Ο Τζέι ζητάει από τον Ρον να παρευρεθεί στην βράβευση ως φίλος του και λέει ότι μοιράζεται την προσωπική του επιτυχία μαζί του. Στην βράβευση, οι δυο τους δακρύζουν, όταν παρακολουθούν ένα βίντεο με ερμηνείες του Τζέι, το οποίο ολοκληρώνεται με πλάνα από την Τζέσικα και την Ντέιζι ως παιδιά. Καθώς το κοινό χειροκροτά όρθιο, ο Τζέι, συγκινημένος, κοιτάει την κάμερα και ρωτάει, "Μπορούμε να το πάμε άλλη μία; Θα ήθελα άλλη μία."

## Ηθοποιοί και χαρακτήρες

* Τζορτζ Κλούνεϊ ως Τζέι Κέλι, ένας διάσημος ηθοποιός
** Τσάρλι Ρόου ως νεαρός Τζέι Κέλι
* Άνταμ Σάντλερ ως Ρον Σούκενικ, μάνατζερ του Τζέι
* Λόρα Ντερν ως Λιζ, υπεύθυνη δημοσίων σχέσεων του Τζέι
* Μπίλι Κράνταπ ως Τίμοθι Γκάλιγκαν, φίλος του Τζέι από την δραματική σχολή που ποτέ δεν κατάφερε να πετύχει ως ηθοποιός
** Λούις Πάτριτζ ως νεαρός Τίμοθι
* Ράιλι Κιου ως Τζέσικα Κέλι, η μεγαλύτερη κόρη του Τζέι
* Γκρέις Έντουαρντς ως Ντέιζι Κέλι, η μικρότερη κόρη του Τζέι
* Στέισι Κιτς ως Κος. Κέλι, πατέρας του Τζέι
* Τζιμ Μπρονμπεντ ως Πίτερ Σνάιντερ, σκηνοθέτης που πέθανε πρόσφατα και έδωσε στον Τζέι την μεγάλη ευκαιρία του
* Πάτρικ Γουίλσον ως Μπεν Άλκοκ, ένας άλλος ηθοποιός που μανατζάρει ο Ρον
* Ιβ Χιούσον ως Ντάφνι Σπέντερ, συμπρωταγωνίστρια του Τζέι σε μία από τις πρώτες ταινίες του, με την οποία είχε παράνομο δεσμό
* Γκρέτα Γκέργουιγκ ως Λόις Σούκενικ, σύζυγος του Ρον
* Άλμπα Ρορβάχερ ως Άλμπα, βοηθός του φεστιβάλ κινηματογράφου που λειτουργεί ως ξεναγός του Τζέι στην Τοσκάνη
* Τζος Χάμιλτον ως Κάρτερ, ψυχοθεραπευτής της Τζέσικα
* Λένι Χένρι ως Λάρι, δάσκαλος υποκριτικής του Τζέι από όταν ήταν νέος
* Έμιλι Μόρτιμερ ως Κάντι, κομμώτρια του Τζέι 
* Νικόλ Λέκι ως Κρίστα, βοηθός της Λιζ
* Θάντεα Γκράχαμ ως Μεγκ, βοηθός του Τζέι
* Σέιντι Σάντλερ ως Βιβιέν Σούκενικ, κόρη του Ρον
* Άιλα Φίσερ ως Μέλανι Άλκοκ, σύζυγος του Μπεν Άλκοκ
* Τζέιμι Δημητρίου ως Κλάιβ, επιβάτης στο τρένο από την Γαλλία προς Ιταλία που γίνεται φίλος με τον Τζέι
* Πάτσι Φέραν ως Μπρέντα, κοπέλα του Κλάιβ
* Πάρκερ Σόγιερς ως Προπς
* Λαρς Αίντινγκερ ως Γερμανός Ποδηλάτης
* Κάιλ Σόλερ ως ο σκηνοθέτης της ταινίας που ο Τζέι ολοκληρώνει πριν το ταξίδι του στην Ευρώπη
* Τομ Φράνσις ως Ηθοποίος στην Οντισιόν
* Τζιοβάνι Εσπόζιτο ως Αντόνιο, ένας από τους Ιταλούς φίλους του πατέρα του Τζέι

Παράλληλα, ο Μπάουμπαχ και ο κινηματογραφιστής Λάινους Σάντγκρεν κάνουν σύντομες εμφανίσεις ως ο σκηνοθέτης και ο οπερατέρ, αντίστοιχα, σε μία από τις παλαιότερες ταινίες του Τζέι.

## Σημειώσεις

## Παραπομπές


## Εξωτερικοί σύνδεσμοι
* 
* 

Κατηγορία:Ταινίες του 2025
Κατηγορία:Αμερικανικές ταινίες της δεκαετίας 2020
Κατηγορία:Αγγλόφωνες ταινίες
Κατηγορία:Ταινίες σε παραγωγή Έιμι Πασκάλ
Κατηγορία:Ταινίες γυρισμένες στο Λονδίνο
Κατηγορία:Ταινίες γυρισμένες στη Νέα Υόρκη
Κατηγορία:Ταινίες τοποθετημένες στο Παρίσι
Κατηγορία:Ταινίες του Netflix